I. Štefanec, poslanec: (2008-12-09):
Škandály súčasnej vlády a ich rozmery spôsobili, že v priebehu jedného týždňa sa stretávame už pri odvolávaní druhého člena súčasnej vlády. To je jasný dôkaz spôsobu vládnutia dnešných predstaviteľov moci na Slovensku. Pred týždňom sme tu mali ešte stále rezonujúci škandál TIPOS a dnes hovoríme o škandále s tendrom pri eurofondoch. Dovoľte mi pripomenúť, že o Jánovi Počiatkovi, najznámejšom slovenskom jachtárovi, sme viac ako šesť hodín rokovali preto, lebo robil všetko tajne, zastupoval viac záujmy druhej strany ako občanov Slovenska a hrubo ignoroval túto Národnú radu. O Marianovi Januškovi hovoríme dnes najmä preto, lebo snažil sa utajiť priebeh a výsledky tendra, pretože, ako vieme, sám žiadal utajiť výsledky oficiálnou korešpondenciou na Úrad pre verejné obstarávanie. Zverejnenie výsledkov neprebehlo ani v jednom celoštátnom médiu. Jediným médiom bola známa nástenka na prvom poschodí ministerstva umiestnená za zavretými dverami s elektrickým vrátnikom, ako sme sa presvedčili o tom aj pri prieskume na ministerstve výstavby. Pri výbere pán minister porušil aj vlastné predpisy ministerstva, ktoré nariaďujú posudzovať minimálne tri ponuky pri výbere a v tomto prípade, ako vieme, bola predložená jedna jediná. No a v neposlednom rade podpísal zmluvu, v ktorej ceny ďaleko presahujú bežnú úroveň. Na poslaneckom prieskume na otázku o cenách sme dostali odpoveď, že ceny sú vraj dobrým obchodom, lebo údajne v budúcnosti porastú. Takže, dámy a páni, ak chceme vedieť, ako sa budú vyvíjať ceny na mediálnom trhu na Slovensku do roku 2015, vedia to na ministerstve výstavby. Pri takomto postupe nie je žiadnym prekvapením, že jediným prihláseným, a teda aj istým víťazom, bolo konzorcium z firiem blízke predsedovi Slovenskej národnej strany. Keď sme boli na poslaneckom prieskume na Úrade pre verejné obstarávanie, tam sme sa dozvedeli takisto zaujímavú skutočnosť, že kontrolu na ministerstvo poslal sám predseda ÚVO a nie predseda vlády, ktorý sa ňou vystatoval. No a za zmienku stojí tiež fakt, že v prípade akýchkoľvek zistení je tu už premlčacia 12-mesačná lehota. Čo teda majú spoločné Ján Počiatek a Marian Janušek? Sú to škandály také, že dnes môžeme hovoriť pokojne o druhom TIPOS-e. Aj tu sú škody nevyčísliteľné, pretože zmluva je prakticky nevypovedateľná. V oboch prípadoch sa totiž jednalo o snahu za každú cenu škandál zatajiť, zatutlať a zatĺkať veci. Keď hovoríme o zatajení, v oboch prípadoch bol postup maximálne utajený. Ján Počiatek sa nás snažil niekoľko dní presviedčať, že zmluvu nemôže ukázať, ako vieme, a dnes už vieme prečo, a ako musíme zaplatiť, a pritom už sám poslal pol miliardy na Cyprus a ďalších jeden a pol miliardy od ministerstva financií na TIPOS z peňazí daňových poplatníkov, ktoré boli určené na ďalšiu zásielku na Cyprus. Pán Janušek sa o utajenie snažil na úrade a známou nástenkou. Podklady navyše pod tento tender vypracovala externá odborníčka pani Zdenka Kudláčová a tiež zrejme tajne, pretože sama priznala, že nemá s ministerstvom uzatvorenú žiadnu zmluvu, a sama tvrdí, že jej ani nič nezaplatili, teda vzorové utajenie. Po druhé snaha zatutlať sa prejavila v tom, že obaja ministri sa snažia presvedčiť, že všetko bolo v poriadku, aj keď tieto zlodejiny sú jasné už aj malým deťom, a snažia sa odviesť pozornosť inam, najlepšie do minulosti. V škandále eurofondov nie sú rozptýlené ani len pochybnosti o tom, či celú zmluvu náhodou nepripravovali právnici Avocatu. Na takéto otázky totiž dotyční neodpovedali. V zmluve sa ministerstvo samo vzdáva svojich práv, ktoré deleguje na dodávateľa. V zmluve je navyše tiež veta, citujem: „Pokynmi ministerstva nie je konzorcium viazané.“ Koniec citátu. Myslím si, že toto nepotrebuje komentár, pretože konzorcium si môže robiť, čo len chce, a ministerstvo potom s tým nemôže nič robiť. Vieme, že Avocat poskytuje ministerstvu už dlhšiu dobu aj služby spojené s verejným obstarávaním, a preto je namieste otázka, či tieto služby neposkytovali aj pri tomto výbere. No a po tretie snaha zatĺkať je tu takisto spoločná. Keď sa na podvod príde, tak už Ján Počiatek vraj nechcel zaplatiť, aj keď nás o tom presviedčal zhruba týždeň, že je to najlepší spôsob, a pán Janušek, že správna čiastka je 13 mil. eur, aj keď v oficiálnej korešpondencii z Úradu pre verejné obstarávanie, vieme, je čiastka 3,6 mld. Možno keby ministri nezatĺkali, tak by si v týchto prípadoch vyslúžili od Roberta Fica aj pochvalu, ako to bolo v prípade ministrov Kaliňáka a Počiatka, ktorí chceli opäť potichu prísť k lukratívnemu pozemku, samozrejme, bez verejnej súťaže. Keď aj táto zlodejina vyšla najavo a bola zmarená, neopakovateľná bola reakcia Roberta Fica, citujem: „Viete, kedy by som s tým mal problém? Keby to Kaliňák a Počiatek zatĺkali. Vtedy by som im neveril ani slovo. Ale jasne povedali, o čo išlo. To je správy prístup.“ Koniec citátu. Takže ešte raz, dámy a páni, keď chcete urobiť podvod, kľudne môžete byť aj vo vláde, stačí, že sa k tomu priznáte. Robert Fico má predsa údajne sociálne cítenie. Jasne a opakovane dokazuje, že len ku svojim ministrom a nie k občanom Slovenska. Zaujímavé je aj stanovisko ministerstva financií, doslova hovorí: „Ministerstvo financií malo značné množstvo výhrad, ktoré zaslalo ministerstvu výstavby a regionálneho rozvoja,“ povedal hovorca ministerstva financií. Obraz dnešnej vlády je teda žalostným výsledkom akéhosi pofidérneho sobáša z rozumu, v ktorom sa účastníci z občanov snažia vyžmýkať, čo sa len dá. Spojenectvom vládnych strán nie je žiadna snaha urobiť niečo pre občanov Slovenska, nie koláč upiecť, ale ho len rozkrájať podľa možností čo najviac pre seba. A, samozrejme, všetko pritom utajiť. Všetko nasvedčuje tomu, že v súčasných škandáloch sú tajitelia aj majitelia. V škandále eurofondov sa tým predseda SNS ani netají, v škandále TIPOS sa vynárajú nové a nové usvedčujúce prepojenia. Za všetkých to povedal, teraz už bývalý predseda Telekomunikačného úradu, nominant vládnej koalície, pán Máčaj: „Žiaľ, finančné záujmy silných podnikateľských skupín stojacich v pozadí boli silnejšie ako verejný záujem.“ A dodáva, že sa stretol s predstaviteľmi J & T, ktorá keď u neho nepochodila, tak sa vyhrážala, že pôjde vyššie. Vláda teda na jednej strane tvrdí, že nemá na materskú pre matku s deťmi po dobu jedného roka, odmieta návrhy, aby noví živnostníci neplatili po dobu dvoch rokov žiadne odvody ani dane štátu, aby neplatili vôbec dane ľudia s príjmom 12,5 tisíca korún mesačne, ale na druhej strane Robert Fico bráni ministrov, ktorí evidentne porušujú pravidlá a prehajdákavajú obrovské peniaze. Dámy a páni, dnes sa na pôde Národnej rady predseda vlády snažil vtipkovať o tom, že niekto sa mu má ospravedlniť za tieto škandály. Ja som presvedčený, že ak sa niekto má ospravedlniť občanom Slovenska, tak v prvom rade by to mal byť predseda vlády. Škandály súčasnej vlády sa rozrástli do obrovitých rozmerov. Podvody vo Veľkom Slavkove, miliardové lopaty na ministerstve obrany, výlety na miliardárske jachty a následne miliardové zisky, škandál TIPOS a tajné prevody na Cyprus, utajované miliardové eurofondy na ministerstve výstavby a tak ďalej, zoznam je dlhočizný. A rovnako tak narastá aj zoznam ministrov, ktorí čelia návrhom na odvolanie. Je to vždy na vás, dámy a páni, či chcete tieto škandály kryť alebo aj za ne vyvodzovať zodpovednosť. Vaše hlasovanie ukáže, či v tom máte jasno. Ja v tom jasno mám. Ďakujem pekne. (Potlesk.)